Opetus- ja kulttuuriministeriö MUISTIO

Ympäristöministeriö YM016:00/2016

OKM: 36/040/2016

Kulttuuriympäristöstrategian koordinaatioryhmän 2. kokous

Aika: 17.8.2016 klo 14 - 15:30

Paikka: Ympäristöministeriö, Aleksanterinkatu 7, Helsinki, kokoushuone Kotka (5. krs)

Osallistujat: Tuija Mikkonen, ympäristöministeriö (puheenjohtaja)

Matleena Haapala, ympäristöministeriö

Hanna Hämäläinen, ympäristöministeriö (sihteeri)

Mirva Mattila, opetus- ja kulttuuriministeriö

Päivi Salonen, opetus- ja kulttuuriministeriö

Laura Tuominen, Museovirasto (sihteeri)

Poissa: Mikko Härö, Museovirasto

1. **Kokouksen avaus**

Puheenjohtaja avasi kokouksen klo 14.10.

**2. Edellisen kokouksen muistio**

Edellisen kokouksen muistio hyväksyttiin.

**3. Toimintakertomuksen 2015 - 2016 käsittely ja hyväksyminen**

Keskusteltiin toimintakertomuksen muodosta, sisällöstä ja aikajänteestä. Sovittiin, että ensimmäisessä toimintakertomuksessa käsitellään toimeenpanoa strategian toimeenpanosuunnitelman valmistumisesta vuoden 2016 loppuun saakka.

Kertomuksen otsikointi noudattaa strategian pääotsikointia eli otsikoina on viisi strategista valintaa. Tekstiosiot muotoillaan OKM:n esityksen mukaisesti juoksevina teksteinä, joihin sisällytetään strategian toimeenpanosuunnitelman otsikoita. Tekstejä täydentää lyhyt taulukko, johon kirjataan mm. selvityksiä ja julkaisuja. Taulukkoon kirjataan toteutustapa (esim. selvityksen nimi), aikataulu ja vastuutaho. Tekstin ja taulukon ei tarvitse vastata toisiaan, vaan tekstissä voidaan keskittyä nostamaan esiin merkittävimpiä toimenpiteitä ja korostaa toimenpiteiden vaikuttavuutta. Taulukossa voidaan mainita myös vielä työn alla olevia toimenpiteitä, kuten maailmanperintöstrategian toimeenpanosuunnitelma.

Todettiin, että toimintakertomuksen kohderyhmänä ovat ministeriöiden johdon lisäksi strategian toteuttamisen muut sidosryhmät. Kertomusta voidaan käyttää myös viestinnällisiin tarkoituksiin.

Sovittiin, että jokainen täydentää toimintakertomusta oman vastuualueensa mukaisilla tekstiosuuksilla seuraavaan koordinaatioryhmän kokoukseen mennessä.

Sovittiin, että vyvi-työtilassa olevan aiemman excel-taulukon täyttämistä jatketaan koordinaatioryhmän sisäisenä työkaluna.

**4. Toimintasuunnitelman ja toimintaohjelman laatiminen**

Keskusteltiin toimintasuunnitelman aikajänteestä ja sisällöstä. Sovittiin, että ensimmäinen toimintasuunnitelma kattaa aikajakson kesäkuun 2016 alusta vuoden 2017 loppuun. Suunnitelmaan nostetaan toimenpiteiden kärkihankkeita. Hankkeet kirjataan suunnitelmaan otsikkotasolla, lisätietoina aikataulu ja tarvittaessa vastuutaho.

Lisäksi keskusteltiin toimeenpanon kannalta keskeisistä selvityksistä sekä sidosryhmistä.

Sovittiin, että koordinaatioryhmän jäsenet täydentävät toimeenpanosuunnitelmaa ennen seuraavaa kokousta siten, että suunnitelma voidaan hyväksyä 15.9.2016 pidettävässä kokouksessa.

Keskusteltiin syyskauden kokousten aiheista. Kulttuuriympäristöstrategian viestintäsuunnitelmaa käsitellään lokakuun kokouksessa. Tähän liittyen voidaan hyödyntää myös #kulttuuriympäristömme -valokuvakilpailun satoa ja analyysiä.

Todettiin, että keskiviikkona 12.10. ympäristöministeriössä järjestetään kulttuuriympäristöstrategian toimeenpanoa ja toimenpidesitoumuksia esittelevä tilaisuus, joka suunnataan lähinnä kolmannelle sektorille.

**5. Seuraava kokous**

Koordinaatioryhmän seuraava kokous pidetään to 15.9.2016 klo 14 - 15.30 opetus- ja kulttuuriministeriössä. Kokouksessa työstetään toimintasuunnitelma valmiiksi ja käsitellään toimintakertomuksen runkoa teksti- ja taulukko-osioineen sekä keskustellaan kulttuuriympäristön hyödyntämisestä matkailussa.

**6. Kokouksen päättäminen**

Puheenjohtaja päätti kokouksen klo 15.50.